runetrust/blame-folketinget-dk huggingface dataset:
Michael Aastrup Jensen (V), 2021-04-21:
Vi ser, hvordan og hvorledes Iran har et konkret ønske om at overtage magten så meget som overhovedet muligt i lande som Irak, Yemen og Libanon, og det er ekstremt problematisk, og derfor er vi meget for, at vi fører en hård kurs fra EU's side i den forhandling, der forhåbentlig skal genopstarte med Bidenadministrationens hjælp, for at gennemføre det her.
Karen Hækkerup (S), 2014-04-25:
Redegørelsen skal bl.a. indeholde en omtale af eventuel ny lovgivning om den offentlige forvaltnings adgang til at foretage tvangsindgreb uden for strafferetsplejen og på udvalgte områder en omtale af praksis for anvendelse af tvangsindgreb uden for strafferetsplejen.
Steen Gade (SF), 2007-02-27:
Det er jo sådan, at man jo somme tider må lukke virksomhederne i de områder, fordi der foregår rottebekæmpelse, og så tjenes der jo altså ikke penge, så er butikkerne lukkede – og så er der hele udgiften til vedligeholdelse af gift osv. Så vi har også på økonomisiden en lang række erfaringer, der viser, at det der skræmmebillede af økonomien, som er fremhævet her i dag, overhovedet ikke har nogen ben at gå på.
Kristian Pihl Lorentzen (V), 2021-02-11:
Derfor kunne en kortlægning og en strategi være rigtig god, og det skal ikke kun være sådan en kvantitativ kortlægning, hvor man siger, at her har vi cykelsti, så her er den hellige grav velforvaret, for der er jo stor forskel på kvaliteten af de cykelstier.
Rune Lund (EL), 2006-12-13:
Og det synes jeg faktisk er en rigtig dårlig idé, ikke blot fordi jeg ikke kan se, hvorfor Danmark skal involvere sig i sådan et projekt, men simpelt hen også fordi vi alle sammen godt ved, at ved at give de 2 mia. kr. er beslutningen om at investere i det jagerfly reelt taget, selv om den ikke formelt er taget.
Pernille Rosenkrantz-Theil (EL), 2003-12-04:
Det kan f.eks. være i udkantsområderne, hvor der ikke er butikker, posthuse og andre servicevirksomheder, og det kan være etablering af lokale mejerier, slagterier m.v., så der udvikles alternativer til de store monopoler inden for fødevareforarbejdning: Arla og Danish Crown.
Troels Lund Poulsen (V), 2010-02-03:
Og det gør jeg sådan set blot, fordi hr. Ole Vagn Christensen jo har stillet et spørgsmål, som går ud på, hvorvidt vi er stolte af det her, og der siger jeg bare: Pas på med at bruge den undersøgelse, for der er udfordringer og problemer ved den undersøgelse.
Per Clausen (EL), 2005-04-05:
Jeg er måske alligevel en lille smule betænkelig ved, at man fjerner § 68, fordi jeg er overbevist om, at man også i Amtsrådsforeningen er bekendt med miljølovgivningen i dette land og er godt bekendt med de ting, som Fødevareministeriet henviser til i forslaget.
Peter Skaarup (DD), 2023-05-10:
For det er jo nogle meget, meget tynde argumenter, man bruger her i salen, for ikke at støtte det forslag, som hr. Frederik Vad selv har givet udtryk for – meget, meget ærligt, faktisk brutalt ærligt – at man gerne vil støtte i det skriftlige materiale, som andre ordførere har lagt frem.
Marianne Jelved (RV), 2009-02-05:
Jeg synes, det er trist, at der er tre borgerlige ordførere, der har været oppe og har fået det samme spørgsmål om, hvad perspektivet og visionen med det her lovforslag er, uden at nogen har kunnet give andet svar, end at man skal øge kvaliteten af den hjemmehjælp og pleje, som borgeren skal modtage, når vedkommende er blevet visiteret til det.
Kaare Dybvad Bek (S), 2024-02-22:
Der har været tale om helbredsoplysninger, der er nødvendige for styrelsens vurdering af, om udlændinges helbredstilstand tillader en udsendelse, om der skal træffes særlige forholdsregler i forbindelse med planlægning og gennemførelse udsendelsen, eller om der er behov for lægeordineret medicin i forbindelse med udsendelsen.
Finn Sørensen (EL), 2015-11-13:
Når det kommer til den debat, der også har været, om personfølsomme oplysninger i forbindelse med det ændrede tilsyn, er vi i Enhedslisten glade for, at det nu fremgår mere præcist af bemærkningerne, at kun sundhedspersoner med direkte tilknytning til tilbuddet skal omfattes af lovændringen, sådan som Lægeforeningen har påpeget i deres høringssvar.
Pernille Vermund (NB), 2020-11-20:
Efter at aftalen var indgået, må jeg indrømme at jeg var noget bekymret for forholdet mellem frivillighed og samtykke, og jeg talte med flere jurister om det her, som også var bekymrede, men som alle sagde: Lad os nu se, hvad der sker, når lovforslaget kommer.
Kim Christiansen (DF), 2011-01-25:
Da vores sædvanlige ordfører, fru Anita Knakkergaard, ikke kan være til stede i dag på grund af andre gøremål, har jeg lovet lige at læse hendes tale med Dansk Folkepartis synspunkter op. Beslutningsforslaget drejer sig om, at Liberal Alliance ønsker at gøre lejefastsættelsen i gensidigt anerkendte lejekontrakter bindende både for parterne og for myndighederne.
Karsten Lauritzen (V), 2009-05-05:
For at opsummere vil jeg sige, at vi i Venstre er tilfredse med, at vi med dette lovforslags vedtagelse får en ny og mere effektiv procedure for udvisning og domstolsprøvelse af administrativt udviste, der er til fare for statens sikkerhed, og nødvendige skærpede kontrolforanstaltninger, og derfor kan vi støtte lovforslaget.
Keld Albrechtsen (EL), 2000-04-26:
Det, vi i al stilfærdighed beder om, er, at alle sider i den her sag får lejlighed til at blive hørt og komme helt ud i den sidste hytte, havde jeg nær sagt, således at alle kan få lejlighed til at danne sig et billede af de forskellige holdninger, inden man hver især går i stemmeboksen og sætter sit kryds.
Ole Sohn (SF), 2005-03-01:
Det, der gør denne sag vanskelig og problematisk, er dels de undtagelser, der ligger i det, som gør, at man skævvrider markedet, det, som jeg har nævnt tidligere i mit spørgsmål, at man undtager nogle områder, eksempelvis buschauffører, dels at man laver et system, som presser et chaufførerhverv ganske hårdt med det resultat, at vi vil opleve en lang række chauffører blive presset over i enmandsfirmaer som selvkørende vognmænd, hvor de bliver undtaget reglerne. Derfor mener jeg, at det er meget farligt at lave lovgivningen på en sådan måde, at man skelner mellem chauffører, som skal omfattes af reglerne, mens selvstændige vognmænd ikke skal.
Leif Lahn Jensen (S), 2016-11-08:
Og jeg er ikke i tvivl om, at det bliver meget bedre for dem, som hr. Pelle Dragsted snakker om nu – og for tusinder andre af dem, som lytter i dag, og som har fået det rigtig skidt i det her kontanthjælpsloft – hvis der kommer en rød regering, og det bliver forhåbentlig snart.
Torsten Schack Pedersen (V), 2006-03-02:
Jeg synes, det er meget naturligt og meget klart, at vi sikrer, at der ikke nogen steder på det danske arbejdsmarked er forhold, som forudsætter, at man er medlem af en bestemt forening, og at der ikke er nogen, der skal have et krav på en særlig anvisningsret til nogle særligt udvalgte, som er medlem af en særlig forening.
Lars Barfoed (KF), 2007-05-30:
Jeg kan forstå, at Socialistisk Folkeparti er modstander af den internationale proces, som i øjeblikket er i gang, ikke mindst initieret af Norge, og hvor man forsøger at få gennemført et internationalt moratorium mod klyngevåben og klyngeammunition, der ikke indeholder selvdestruktionsmekanismer.
Eigil Andersen (SF), 2014-11-21:
Jeg vil gerne spørge Enhedslistens ordfører, hr. Finn Sørensen, om han er enig i, at der med det her lovforslag er mindre social dumping på det faglærte og ufaglærte område i Danmark gennem de ændringer, der sker med greencardordningen og praktikantordningen, bl.a. for landmændene.
Villy Søvndal (SF), 2003-03-21:
Vil hr. Helge Adam Møller også godt svare på, hvordan det kan være, at når det er en så ondskabsfuld person, som gennemsyret af ondskab skærer ører, og hvad ved jeg, af, at Danmark i hele den lange periode sendte irakiske flygtninge tilbage til Saddam Hussein.
Carolina Magdalene Maier (ALT), 2015-11-16:
Alternativets forslag handler jo i al sin enkelhed om, at der skal indføres det her prioriteringsinstitut, som vi foreslår består af fagfolk og almindelige borgere, som kan hjælpe med at sikre en mere gennemsigtig prioritering og en demokratisk fordeling af de knappe ressourcer, som vi har i sundhedsvæsenet.
Lars Løkke Rasmussen (V), 2009-04-15:
Jeg vil så tillade mig at gentage, hvad jeg netop har svaret, og som jeg også måtte forstå på den dialog, der var, at spørgeren og jeg er grundlæggende enige om, nemlig at der i forbindelse med besættelsen af internationale poster er en naturlighed knyttet til, at en kandidat eller et land, der præsenterer en kandidat, indgår i en dialog med de lande, som skal afgøre besættelsen af en stilling.
Frank Aaen (EL), 1998-12-03:
om, og det er det, jeg har prøvet at appellere til et par gange i de korte bemærkninger. Hvis vi nu tog en ordentlig debat her i Folketinget og blev enige om, hvad vi synes, der er nødvendigt for at Folketinget kan føre ordentligt tilsyn med, hvad der sker med regeringens embedsførelse i forhold til den finansielle sektor, så måtte vi jo tage problemerne med EU i den rækkefølge, de kommer.
Keld Albrechtsen (EL), 2003-11-12:
Jeg vil godt spørge hr. Martin Lidegaard: Hvis vi nu skal finde en løsning på det problem, som er forholdsvis enkel, kunne hr. Martin Lidegaard så ikke være med til at stille et ændringsforslag, som går ud på, at der også bliver en kompensationsbestemmelse for staten?
Jeppe Kofod (S), 2006-03-15:
Det er jo et begreb, som ikke mindst FN’s udviklingsorganisation UNDP har bidraget til at oplyse om og sat til en meget vigtig debat, en debat, som vi i øvrigt støtter fra Socialdemokratiets side, og der skal jeg understrege, at netop UNDP jo også har peget på behovet for adskillelse af indsatserne, så man kan undre sig lidt over ministerens besvarelse om, at der internationalt er en forståelse af, at man skal blande det hele sammen.
Mette Frederiksen (S), 2002-11-15:
Jeg kunne godt tænke mig, at hr. Poul Nødgaard ville indvie os andre i, hvordan hr. Poul Nødgaard og Dansk Folkeparti forstår det her med den afgørende indflydelse, og hvorfor det er vigtigt, at DR's bestyrelse skal have indflydelse.
John Dyrby Paulsen (S), 2014-01-21:
Og når man så dengang spurgte hr. Søren Pind, hvem nogle var, og specielt hvad det var, der skulle gøres, så var holdningen, at det kunne hr. Søren Pind ikke rigtig redegøre for – hverken hvem nogle var, eller hvad det var, der skulle gøres i Syrien.
Lissa Mathiasen (S), 2001-01-31:
Derudover vil jeg godt høre, om boligministeren også kan bekræfte, at der vel egentlig ikke er noget til hinder for, at en hvilken som helst privat bygherre har mulighed for at opføre diverse oldekoller eller anden form for privat udlejningsbyggeri, men at en af årsagerne til, at de ikke gør det, vel nok er, at de kan finde andre ting, der giver bedre ivesteringsmuligheder og bedre afkast end netop det at bygge boliger.
Peder Hvelplund (EL), 2022-10-06:
I forhold til det om lønnen skal jeg bare høre: Vil hr. Lars Løkke Rasmussen så anerkende, at vi fra statslig side, altså her fra Folketinget, bliver nødt til at afsætte statslige midler til fordeling mellem parterne til at kunne give en tro på, hos det sundhedspersonale, vi har brug for, at de vilkår, de kommer til at arbejde under om ikke bare 2 år, men også om 5 og 10 år, er væsentlig bedre end dem, vi ser i dag?
Lars Løkke Rasmussen (V), 2018-04-10:
I forhold til Storbritannien skal vel bare lige siges for historieskrivningens skyld, at den daværende premierminister Cameron jo fik det, han ønskede, i form af en aftale i EU-28, som jeg så også selv bidrog til, som skabte en platform, man kunne stille sig op på, hvis briterne så, hvad der også var hans anbefaling, besluttede sig for at blive i Storbritannien.
Astrid Krag (S), 2012-01-11:
Pr. 1. januar i år har vi hævet afgifterne på bl.a. alkohol, hvilket især forventes at slå igennem på de unges forbrug, for de unge, som jeg også var inde på i det tidligere spørgsmål, er prisfølsomme, som det hedder på godt, gammeldags dansk.
Flemming Møller Mortensen (S), 2018-02-08:
Den registrering skal ske hos Sikkerhedsstyrelsen, og det er også Sikkerhedsstyrelsen, der skal sørge for, at der efterfølgende bliver lavet de tilsyn, der er lagt op til, med hele branchen – altså tilsyn med både dem, der allerede er registreret, og dem, der ikke er registreret.
Søren Krarup (DF), 2011-05-03:
Det er et udtryk for den ufrihed, der hersker i den offentlige debat, og som hænger sammen med den § 266 b, som hr. Kim Andersen og hans regering vil forsvare, på trods af at de må se i øjnene, at den har en baggrund netop i diktaturlandenes ønske.
Johanne Schmidt-Nielsen (EL), 2011-12-15:
Jeg synes faktisk, at det er ret afgørende for frihed og for frie samfund, at man ikke tvinges til en bestemt religion eller til religion i det hele taget, og for mig gælder det sådan set både for folketingsmedlemmer, som er en af de grupper, hr. Martin Henriksen tog op i sin ordførertale, og for børnehavebørn, som er en anden af de grupper, hr. Martin Henriksen tog op i sin ordførertale.
Kirsten Normann Andersen (SF), 2020-11-19:
Men det handler jo ikke nødvendigvis om medarbejdernes sundhed, hvis man som medarbejder ikke lader sig teste, i forbindelse med at man skal arbejde med sårbare og syge borgere – så handler det jo i virkeligheden om de patienter og de borgere, som man skal tage sig af, og deres helbred, hvis man nægter at lade sig teste.
Ane Halsboe-Jørgensen (S), 2023-05-25:
Jeg vil godt kvittere for, at ordføreren prøver at byde konstruktivt ind, i virkeligheden jo inden for en accept af, at de her to lovgivninger skal forskellige ting og også bidrage med noget forskelligt, og at de tilsammen meget gerne skulle gøre, at folk kan gå sikkert og trygt på arbejde i Danmark; at der ikke nogen, der bliver syge; at der ikke er nogen, der oplever krænkende adfærd, der gør, at de ikke kan passe deres arbejde og i virkeligheden jo i nogle sammenhænge enten bliver syge af det eller bliver fortrængt fra deres arbejdsplads, og det er jo hele formålet med, at vi overhovedet er her.
Magni Arge (T), 2019-03-26:
Jeg er helt enig – ikke kun fordi vi vandt børnebogsprisen sidste gang – for jeg er en stor tilhænger af det nordiske samarbejde, og jeg så gerne, at de nordiske lande genfandt en visionær og engageret vilje til at udvikle samarbejdet langt mere, end tilfældet er nu.
Claus Hjort Frederiksen (V), 2010-12-01:
Jamen jeg kan da sige, at som aktionær i SAS er det selvfølgelig ikke tilfredsstillende, at SAS alene i 2010 er involveret i retlige tvister, der belaster selskabet med bøder på i størrelsesordenen 1 mia. kr. Når det er sagt, skal det erindres, at der er tale om, at nogle få medarbejdere i enkelte tilfælde har overtrådt de interne retningslinjer.
Lene Espersen (KF), 2007-12-05:
Jeg har svært ved at gennemskue hr. Morten Messerschmidts spørgsmål, så jeg er ikke i stand til at svare på, om man overhovedet kan sammenligne de ni områder, som er meget forskellige, og som jo i redegørelsen bliver behandlet inden for tre forskellige juridiske problemstillinger.
Henrik Møller (S), 2021-04-15:
Vi havde i forgårs diskussionen om at gå ind og sikre, at der i hvert fald ikke skete en modregning i forhold til det merarbejde, der var omkring coronadelen, og hvor det jo viste, at det selvfølgelig kan lade sig gøre i forbindelse med det her, men vi mente også, at det var en særlig situation.
Jonas Dahl (SF), 2011-04-06:
Jeg vil egentlig blive lidt ved Kattegat, og ministeren skal ud at sejle eller svømme lidt, som han også har været det tidligere her i løbet af i dag med hensyn til DSB, og jeg vil egentlig bare gerne høre, konkret hvad ministeren har tænkt sig at foretage sig i forhold til Mols-Linien, som jo bl.a. nu har lukket linjerne Ebeltoft-Sjællands Odde efter kl. 15.00, og i forhold til den godsforbindelse mellem Kalundborg og Århus, som nu også ser ud til at forsvinde.
Carina Christensen (KF), 2002-05-24:
Først til hr. Morten Homann: Det er kommunernes opgave at sørge for at bygge flere almene ungdomsboliger, og vi har, som jeg også sagde igen, fuld tiltro til, at de påtager sig den her opgave og gør noget ved det, både her i Københavns Kommune og også i omegnskommunerne, som vi var inde på før.
Kristian Jensen (V), 2002-01-31:
Så stor en succes var det faktisk, at selv samme dag, som vi hører den daværende statsminister sige, at Danmark skulle være verdens førende it-nation, ja, så blev ordningen slagtet, så fjernede man muligheden for, at man kunne få billigt it-udstyr ud til hjemmene ud fra nogle betragtninger om, ja, nærmest som var det en tidligere socialdemokratisk undervisningsminister, der sagde det, at det, ikke alle kan få, skal ingen have.
Sophie Løhde (V), 2010-04-16:
Jeg har ikke noget empirisk belæg for at sige, at det at lave en endnu smallere tidshorisont i sig selv skulle være en medvirkende faktor til, at det hele så bare kommer til at forløbe glat, og at der så ikke er nogen, der kan finde på gode ideer i den periode, der så er.
Frank Jensen (S), 1997-12-11:
Meningen med kontrolbesøget er jo navnlig, at kontrolmyndighederne skal se, om der er tegn på forhold, der indebærer en overtrædelse af lovgivningen. Er der det, henhører den videre efterforskning, herunder gennemførelsen af tvangsindgreb, under politiet efter reglerne i retsplejeloven.
Katarina Ammitzbøll (KF), 2020-11-04:
Der er frigivet godt 6 mia. kr. til renoveringer i 2020, og vi ønsker fra Det Konservative Folkepartis side, at det resterende beløb fra 2020-bevillingen overføres til denne lov, hvis 2020-bevillingen ikke opbruges i tide.
Jørn Dohrmann (DF), 2013-10-31:
Derfor synes vi, at det her bør man have meget fokus på og så måske starte med at sige, at i stedet for at hæve miljøbidraget, som det så fint hedder, kunne man sige, at vi starter med at sænke det til de 1.500 kr. i stedet for 1.750 kr. og så ser, hvordan det her udvikler sig.
Brian Mikkelsen (KF), 2014-04-24:
Så siger det sig selv, at vores system, når det er så skatteyderfinansieret, som det er, og vi har det unikke velfærdssystem, som vi har, som er godt, og som vi også skal forsvare, er ekstremt sårbart, hvis man kan komme til Danmark og optjene retten til de ydelser fra dag et.
Troels Lund Poulsen (V), 2018-11-09:
Hvis og hvis og hvis – det er sådan, at det kræver en aktiv beslutning, og hvis der er et parti, der ikke støtter den aktive beslutning, der skal tages, om at sætte pensionsalderen op i forhold til beslutningen om, hvordan den skal være i 2020, så kan det af gode grunde ikke lade sig gøre.
Marianne Jelved (RV), 2001-04-25:
Sådan et land vil blive beskyttet af Valutafonden, fordi man kan trække på Valutafondens særlige faciliteter, som svarer til det, vi kan gøre i Danmark ved at trække på ECB's valutareserver, og alene sådan en ting vil medvirke til at dæmpe disse forskellige ulykker, som vi snakker om.
Rikke Hvilshøj (V), 2007-04-17:
Hensigten med at sikre, at kvinden samarbejder om sin hjemsendelse, er, at hjemsendelsen kan ske på bedst betryggende vis, og det gør man altså ved at være åben og ærlig over for kvinden og sige, at der er en periode, efter at refleksionsperioden er udløbet, uanset om det så bliver regeringens 100 dage eller de 3 måneder, som oppositionen har foreslået tidligere.
Louise Frevert (DF), 2003-02-27:
Det kan godt være, at man ikke har ønsket en diskussion a la den, der var om fag i 1988, men hvis vi skal have noget konstruktivt på bordet og have en åben og ikke speciel demokratisk dialog om indhold og struktur som en helhedstanke, må ministeren meget snart komme på banen med, hvad fagene i den nye gymnasiereform skal være. I en tid, hvor også yngre generationer af danskere risikerer at vokse op uden kendskab til den fælles historie, kultur og religion, som har skabt det land, de er født i, er det nødvendigt at minde den politiske og intellektuelle elite her i landet om, hvad almendannelse er. Dansk Folkeparti er enig med regeringen i, at forståelsen for den naturvidenskabelige og teknologiske udvikling også er en nødvendig del af almendannelsen, som man gerne må forsøge at styrke, men det skal bare ikke, som regeringen lægger op til, være på bekostning af den klassiske almendannelse, der giver eleverne indsigt i en fælles kulturarv. Dansk Folkeparti forsvarer derfor den klassiske del af den kulturelle almendannelse ud fra den grundholdning, at elever ikke kun er individer, der svæver frit i det tomme rum uden sammenhæng med religion, historie og en fælles dansk kultur.
Eva Møller (KF), 2001-01-11:
Vi er altså tilhængere af, at meget energiøkonomiske biler, maskiner og apparater belægges med en mindre afgift end tilsvarende mindre energiøkonomiske, idet jeg også her forudsætter, at afgiftsniveuaet tilpasses vore nabolandes, således at vi ikke får en øget grænsehandel.
Peter Skaarup (DF), 2021-12-21:
Så de muslimske par, der i øvrigt aldrig skulle være kommet til Danmark – men det er en anden historie – skulle måske være blevet i deres nærområde, have levet deres liv efter den lovgivning, der gælder i deres nærområde, og ikke være kommet til Danmark og have raget uklar, om man så må sige, med dansk lovgivning, for det var det, der skete.
Claus Kvist Hansen (DF), 2018-02-21:
Men en anden ting, jeg så måske også kan tage med i samme ombæring, når vi nu alligevel er ved at tale om erfaringerne fra udlandet, er, om man har overvejet at se på, om andre lande har erfaring med omvendt bevisbyrde i cabotagesager og køre-hvile-tids-sager, og om det måske kunne være en måde at styrke tungvognskontrollen herhjemme på.
Eigil Andersen (SF), 2013-06-28:
I øvrigt er det også en ren tilståelsessag for Venstre, idet der jo blev fremlagt nogle tal, dengang da man vedtog dagpengereformen, som slet ikke holder – det er også nævnt nogle gange i dag – nemlig at 2.000-4.000 arbejdsløse ville falde ud af dagpengesystemet årligt, mens det altså drejer sig om 30.000.
Carolina Magdalene Maier (ALT), 2018-11-29:
Da vi sad og forhandlede om satspuljeaftalen på integrationsområdet, kiggede vi bl.a. på det her med, hvem det er, der rejser hjem, og om man kan lave nogle sondringer eller se nogle tendenser, i forhold til hvem der bliver i Danmark, og hvem der rejser hjem.
Line Barfod (EL), 2010-11-24:
Jeg er fuldstændig klar over, at Venstre, De Konservative og Dansk Folkeparti mener, at det vil være fuldstændig urimeligt, hvis man kræver, at de 10 pct. rigeste i Danmark skulle betale det samme i skat næste år, som de betalte sidste år.
Henriette Kjær (KF), 2004-03-25:
Det er jo netop derfor, vi ændrer loven, for at gøre den mere præcis. Indtil nu kan vi jo se, at der er en masse gode dagtilbud, der foregår også en hel masse godt og med et højt pædagogisk indhold mange steder, men der er måske en tendens til, at man for ensidigt fokuserer på noget bestemt inden for pædagogikken og ikke kommer den palet rundt, som vi ønsker, man skal komme rundt, fordi vi kan se, at det styrker børnenes kompetencer. Så vil jeg sige, at det her ikke er et behov for styring.
Frode Sørensen (S), 2001-05-17:
Men med den nye formulering kunne der måske godt opstå tvivl om, hvad der gælder for sumudbetalinger fra de syge- og ulykkesforsikringer, der ikke er omfattet af pensionsbeskatningsloven, og som i dag er skattefrie efter § 5 b. Som jeg ser det, har syge- og ulykkesforsikringer vel mere med livsforsikringer end med brandforsikringer at gøre.
Tom Behnke (KF), 2006-12-12:
Tid kan jo godt være lidt svær at definere, men så vidt jeg husker, var det i sidste måned, vi havde det samråd, hvor integrationsministeren jo klart redegjorde for, hvad regeringen har tænkt sig at gøre, hvordan man har tænkt sig at stramme op på alle de her ting.
Ellen Trane Nørby (V), 2011-10-06:
Men det skal kunne betale sig at gøre en ekstra indsats i Danmark, og det er derfor, vi ikke støtter, at man ophæver kontanthjælpsloftet, for så vil det betyde for rigtig mange mennesker, at et helt almindeligt arbejde, som ellers kan være inden for rækkevidde, ikke længere vil være interessant, fordi det økonomisk set simpelt hen ikke kan betale sig for familien.
Morten Homann (SF), 2002-11-12:
Men jeg vil sige, at på det her punkt ligger vi i SF nok tættere på regeringen, end vi gør på Socialdemokratiet. Jeg synes, det er meget fornuftigt, at man har sat en grænse for, hvad det er for nogle boliger, som kan ommærkes for netop at sikre, at det ikke går ud over den samlede bestand af boliger, som ellers skulle bruges til almindelige familieboliger.